Aquest premi s'emmarca dins del projecte europeu CESBA-MED, en el qual el Departament de Territori i Sostenibilitat de la Generalitat de Catalunya hi participa com a soci responsable de la capitalització.
Finançat pel fons FEDER de cooperació interterritorial de la Unió Europea a través del Programa Interreg Mediterrània, aquest projecte té per objectiu principal la creació d'un sistema d'avaluació de la sostenibilitat de barris i àrees urbanes.
D'acord amb aquesta premissa, CESBA MED produeix un sistema d'avaluació compost per un marc genèric (CESBA MED SN Generic Framework) i 9 eines d'avaluació contextualitzades (CESBA MED SN Tools), una de les quals serà per Catalunya, que compta amb àrees pilot a Barcelona i Sant Cugat: el barri del Monestir i el barri de Sant Francesc (a Sant Cugat del Vallès) i l'Illa Eficient (illa d'edificis formada pels carrers Viladomat, Diputació, Calàbria i Gran Via), a Barcelona.
Barri del Monestir (Sant Cugat del Vallès)
En aquestes tres àrees s'està treballant amb els indicadors de projectes locals per tal de contextualitzar-los en relació amb el marc genèric, ja que cada regió té les seves particularitats pròpies que condicionaran els resultats, d'acord amb l'àrea geogràfica en què està localitzada, la seva posició sòcio-econòmica i la rellevància de cada aspecte a avaluar.
El Departament de Territori i Sostenibilitat de la Generalitat de Catalunya participa al projecte com a soci i és el responsable de la capitalització.
Els altres socis del projecte són: l'Ajuntament de Torí (Itàlia), que és el soci líder, IISBE Itàlia (Itàlia), l'Ajuntament d'Udine (Itàlia), Envirobat BDM (França), Rhônealpenergie (França), l'Ajuntament de Sant Cugat del Vallès, la Universitat de Malta (Malta), l'Observatori Nacional d'Atenes, l'ECO-Gozo Agency (Malta), l'Institut de l'Energia Hrvoje Pozar (Croàcia) i CESBA (Association of Common European Sustainable Built Environment Assessment.
La finalitat del Premi CESBA MED per a Barris Sostenibles 2019 és difondre i capitalitzar les eines i metodologies desenvolupades per aquest projecte per avaluar i qualificar la sostenibilitat d'àrees urbanes.
Poden presentar les seves candidatures totes les àrees urbanes (ciutats, districtes, barris, etc) del territori europeu (siguin o no membres de la UE) que compleixin, com a mínim, 3 dels següents requisits:
- Els límits són carrers, elements naturals i límits legals
- Superfície d' entre 40.000 m 2 i 160.000 m 2
- Àrea que pugui ser creuada a peu en 10-15 minuts
- Agrupació d'entre 5 i 15 edificis
- Segons la població del municipi
- Segons la tipologia del projecte
El procediment de participació és el següent:
Al llarg del període de preparació de la vostra candidatura disposareu de suport tècnic per part del projecte.
El jurat internacional del Premi CESBA per a Barris Sostenibles 2018 està compost per professionals de reconegut prestigi, provinents dels àmbits del desenvolupament urbà, planificació territorial, arquitectura, eficiència energètica i desenvolupament sostenible, així com de les polítiques públiques.
La proclamació dels guanyadors es durà a terme el 17 de maig de 2019 a Scilla, Itàlia, en el marc de la Conferència Sustainable Built Environment.
Totes les àrees urbanes que prenguin part al premi rebran un certificat de participació, i les guanyadores podran publicar els seus projectes, a més de presentar el seu projecte a la conferència World Sustainable Build Award (SBE) que es durà a terme a Göteborg del 9 a l'11 de juny de 2020, entre d'altres reconeixements.
Podeu trobar les bases del Premi a l'apartat de Documentació d'aquesta pàgina, i també a la web de CESBA https://www.cesba.eu/neighborhood-award.
En cas de dubte, podeu contactar amb la Unitat d'Avaluació i Seguiment de Projectes Europeus del Departament de Territori i Sostenibilitat de la Generalitat de Catalunya al telèfon 93 228 72 94 o per correu electrònic a [EMAIL].
També podeu trobar més informació sobre el projecte CESBA MED a la seva web: https://cesba-med.interreg-med.eu/.
Redactat de la notícia: Marta Calvo